《用韵送梁徵君孟敬还石门》
明代·刘永之

渝曲经年不见君，偶同江郭看飞云。蚌还乍喜双珠合，龙跃终愁两剑分。

踪迹每同樵客隐，姓名已被世人闻。暂随郡邑还归去，应念山中白鹿群。

作者简介：临江清江人，字仲修，号山阴道士。少随父宦游，治《春秋》学，工诗文，善书法。日与杨伯谦、彭声之辈讲论风雅，当世翕然宗之。明洪武初征至金陵，以重听辞归。有《山阴集》。